貴門卜築
作者：李易
朝代：宋

paragraphs: 亂後亦擇居，筮山山輙許。
居民百餘家，喜甚手欲舞。
云久聞公名，此幸殆天與。
感兹鄭重意，時節共雞黍。
剡川非沃野，地僻民更窶。
趁時務擷茗，餘力工搗楮。
寡婦念遺秉，洿池憐數罟。
我欲教耦耕，盡力循南畝。
桃杏種連山，深居可長處。
東鄰有節士，酒酣乃發語。
公昔起布衣，高誼掩前古。
親擢類平津，决見逢真主。
兩宮佇六飛，萬乘思一舉。
交侵正倔強，蠭起益旁午。
浩然公獨歸，偶出寧有補。
默塞復何言，長嘆汗如雨。